17.

Vkladá sa Hlava V: „HLAVA V ODVOLANIA PROTI ROZHODNUTIAM SÚDU PRE VEREJNÚ SLUŽBU EURÓPSKEJ ÚNIE Článok 137 1. Odvolanie sa podáva formou návrhu podaného do kancelárie Súdu prvého stupňa alebo do kancelárie Súdu pre verejnú službu Európskej únie. 2. Kancelária Súdu pre verejnú službu Európskej únie bezodkladne predloží kancelárii Súdu prvého stupňa spis z prvostupňového konania; ak je to potrebné, aj odvolanie. Článok 138 1. Odvolanie musí obsahovať: a) meno a adresu účastníka konania, ktorý podal odvolanie – odvolateľa, b) označenie ďalších účastníkov konania pred Súdom pre verejnú službu, c) právne dôvody a právne tvrdenia, d) návrhy odvolateľa na rozhodnutie. Článok 43 a článok 44 ods. 2 a ods. 3 sa použijú aj na odvolanie. 2. Rozhodnutie Súdu pre verejnú službu, proti ktorému odvolanie smeruje, sa pripojí k odvolaniu. Odvolanie musí obsahovať údaj o tom, kedy bolo odvolateľovi napadnuté rozhodnutie doručené. 3. Ak odvolanie nie je v súlade s článkom 44 ods. 3 alebo s odsekom 2 tohto článku, použije sa článok 44 ods. 6. Článok 139 1. V odvolaní možno navrhnúť, aby: a) bolo čiastočne alebo úplne zrušené rozhodnutie Súdu pre verejnú službu, b) bolo čiastočne alebo úplne vyhovené návrhom, ktoré boli predložené v prvostupňovom konaní, s výnimkou akéhokoľvek nového návrhu. 2. Odvolaním nemožno meniť predmet sporu pred Súdom pre verejnú službu. Článok 140 Odvolanie sa doručí všetkým účastníkom konania pred Súdom pre verejnú službu. Článok 45 sa použije primerane. Článok 141 1. Každý účastník konania pred Súdom pre verejnú službu môže podať svoje vyjadrenie k odvolaniu do dvoch mesiacov od doručenia odvolania. Lehotu na podanie vyjadrenia nemožno predĺžiť. 2. Vyjadrenie k odvolaniu musí obsahovať: a) meno a adresu účastníka konania, ktorý ho podáva, b) dátum, kedy mu bolo doručené odvolanie, c) právne dôvody a právne tvrdenia, d) návrhy na rozhodnutie. Článok 43 a článok 44 ods. 2 a ods. 3 sa použijú primerane. Článok 142 1. Vo vyjadrení k odvolaniu možno navrhnúť: a) čiastočné alebo úplné zamietnutie odvolania, alebo čiastočné či úplné zrušenie rozhodnutia Súdu pre verejnú službu, b) aby bolo čiastočne alebo úplne vyhovené návrhom na rozhodnutie, ktoré boli prednesené v prvostupňovom konaní, s výnimkou akéhokoľvek nového návrhu. 2. Vyjadrením k odvolaniu nemožno meniť predmet sporu pred Súdom pre verejnú službu. Článok 143 1. K odvolaniu a k vyjadreniu k odvolaniu sa možno vyjadriť formou repliky, resp. dupliky, ak to predseda na základe návrhu odvolateľa podaného do siedmich dní odo dňa doručenia vyjadrenia k odvolaniu považuje za nutné a výslovne povolí predloženie repliky preto, aby mal odvolateľ možnosť brániť svoj názor, alebo preto, že je to v záujme rozhodnutia o odvolaní. Predseda určí dátum, ku ktorému má byť predložená replika, a v čase podania repliky aj dátum, ku ktorému má byť predložená duplika. 2. Ak sa vo vyjadrení k odvolaniu navrhuje čiastočné alebo úplné zrušenie rozhodnutia Súdu pre verejnú službu z dôvodu, ktorý nebol uvedený v odvolaní, môže odvolateľ alebo ktorýkoľvek iný účastník konania podať do dvoch mesiacov od doručenia dotknutého vyjadrenia k odvolaniu repliku, ktorou sa možno vyjadriť len k tomuto dôvodu. Odsek 1 sa použije primerane na akékoľvek doplňujúce vyjadrenie nasledujúce po tejto replike. Článok 144 S výhradou nasledujúcich ustanovení sa článok 48 ods. 2, články 49, 50 a 51 ods. 1, články 52, 55 až 64, 76a až 110, článok 115 ods. 2 a ods. 3 a články 116, 123 až 127 a 129 použijú aj na konanie pred Súdom prvého stupňa o odvolaní proti rozhodnutiu Súdu pre verejnú službu. Článok 145 Ak je odvolanie úplne alebo čiastočne zjavne neprípustné, alebo zjavne nedôvodné, Súd prvého stupňa môže kedykoľvek na základe správy sudcu spravodajcu, po vypočutí generálneho advokáta, zamietnuť úplne alebo čiastočne odvolanie odôvodneným uznesením. Článok 146 Po podaní vyjadrení uvedených v článku 141 ods. 1 a prípadne v článku 143 ods. 1 a ods. 2 môže Súd prvého stupňa na základe správy sudcu spravodajcu, po vypočutí generálneho advokáta a účastníkov konania, rozhodnúť tak, že sa o odvolaní rozhodne bez ústnej časti konania, s výnimkou prípadov, ak by jeden z účastníkov konania podal návrh, v ktorom uvedie dôvody preto, aby bol vypočutý. Tento návrh musí predložiť v lehote jedného mesiaca od doručenia uznesenia o skončení písomnej časti konania dotknutému účastníkovi. Predseda môže túto lehotu predĺžiť. Článok 147 Správa uvedená v článku 52 sa predkladá Súdu prvého stupňa po podaní vyjadrení podľa článku 141 ods. 1, prípadne článku 143 ods. 1 a ods. 2. Ak uvedené vyjadrenia nie sú podané, použije sa rovnaký postup ako pri uplynutí lehoty určenej na ich podanie. Článok 148 Ak odvolanie nie je dôvodné, alebo ak je dôvodné a Súd prvého stupňa sám rozhodne o veci samej, rozhodne aj o trovách konania. Článok 88 sa použije iba na odvolania podané inštitúciami. V prípade odvolaní podaných úradníkmi alebo inými zamestnancami určitej inštitúcie môže Súd prvého stupňa v záujme spravodlivosti odchylne od článku 87 ods. 2 rozdeliť medzi účastníkov náhradu trov konania. V prípade späťvzatia odvolania sa primerane použije článok 87 ods. 5. Článok 149 Návrh vedľajšieho účastníka na vstúpenie do odvolacieho konania musí byť Súdu prvého stupňa podaný pred uplynutím lehoty jedného mesiaca, ktorá začína plynúť odo dňa uverejnenia uvedeného v článku 24 ods. 6.“.